
Trimetil-ammónium-csoportot tartalmazó tioszemikarbazonok és réz(II)komplexeik oldatkémiai vizsgálata

Világszerte a leggyakoribb halálokok közé tartoznak a rákos megbetegedések, melyek kezelése napjainkban is igen nagy problémát jelent. Számos sikeres fémkomplexet állítottak már elő (pl. ciszplatin), azonban a fellépő súlyos mellékhatások és a kialakuló rezisztencia korlátozza alkalmazásukat. Ezen problémák hatására újabb potenciális hatóanyagok, köztük többféle fémkomplex fejlesztése vette kezdetét. Az egyik fontos vegyületcsaládot a tioszemikarbazonok (TSK-ok) és fémkomplexeik alkotják. Az α-N-piridil-TSK-ok (N,N,S) donorcsoportot tartalmaznak, legjelentősebb képviselőjük a triapin, mely jelenleg klinikai fázis III vizsgálat alatt áll [1]. A TSK-ok hatásmechanizmusa gyakran összefügg azzal, hogy stabilis, redox-aktív fémkomplexeket képeznek vas- vagy rézionokkal, ennek megértéséhez fontos az oldatkémiai tulajdonságok megismerése.
A hidrofil/lipofil jelleg optimalizálása céljából kutatómunkám során három olyan 2-formil-piridin-TSK (FTSC) származékot vizsgáltam, melyek piridin-gyűrűjének kettes pozíciójába egy metilén-trimetil-ammónium csoport került. Ez a pozitív töltésű csoport biztosíthatja a szerves kationtranszporterekkel való kölcsönhatást [2] és a megfelelő vízoldhatóságot. Vizsgáltam a ligandumok proton disszociációs folyamatait, a réz(II)- vas(II)- és vas(III)komplexeik oldatbeli stabilitását és redoxi tulajdonságait UV-látható (UV-Vis), 1H NMR spektroszkópiai és ciklikus voltammetria (CV) módszerekkel.
Megállapítottuk, hogy a ligandumok fiziológiás pH-n pozitív töltésű HL+ részecske formájában vannak jelen, ezáltal oldékonyságuk valóban javult a referencia vegyülethez (FTSC) képest. A trimetil-ammónium csoport jelenléte lecsökkentette a fémionkötő-képességet, bár a réz(II)ionokkal még így is kiemelkedő a komplexek stabilitása, a vasionok esetében nem lehetett stabilitási állandókat meghatározni. Mindezek az oldatkémiai tulajdonságok segítik megérteni, azt hogy a ligandumoknak miért nem lett mérhető rákellenes hatása. A réz(II)komplexeik ugyanakkor aktívak voltak a rákos sejtekkel szemben.

